Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 793/10/1104	Bratislava IV, 23.3.2012
EEČ : 2-11-13-2012

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Bratislava IV
Rozhodnutie:
Podľa § 215 odsek 1 písmeno g Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 17.10.2010 v čase okolo 01.00 hod v Bratislave na Ul. M. Sch. Trnavského na čerpacej stanici XXXXX rozbil sklenenú výplň okna výkladu o rozmere 1,66 m x 1,60 m  a to tým spôsobom, že do výkladu hodil kameň, čím poškodenej spoločnosti XXXXX, XXXXX XXXXX spôsobil škodu vo výške 269,50 €
Právna veta:
lebo sa schválil zmier medzi obvineným a poškodeným
Odôvodnenie:
Poverený príslušník OO PZ DNV OR PZ Bratislava IV pod ČVS: ORP-154/DN-B4-2011 na základe uznesenia zo dňa 17.10.2010 stíhal obv. XXXXX pre prečin poškodzovania cudzej veci podľa § 245 ods. 1 Tr. zák., ktorý spáchal na vyššie uvedenom skutkovom základe.
Po skončení vyšetrovania bol na základe súhlasu obvineného a poškodeného medzi obvineným XXXXX a splnomocneným zástupcom poškodenej spoločnosti XXXXX XXXXX za účasti prokurátorky na Okresnej prokuratúre Bratislava IV dňa 20.03.2012 uzavretý zmier.
Obvinený sa počas výsluchov, ako aj pred uzatvorením zmieru dňa 20.03.2012 ku skutku doznal, oľutoval ho, vyslovil súhlas so zmierom, a súčasne vyhlásil, že spáchal skutok, pre ktorý je trestne stíhaný. 
Splnomocnený zástupca poškodenej spoločnosti si v trestnom konaní nárok na náhradu škody uplatnil vo výške 269,50,- € /slovom dvestošesťdesiatdeväť eur päťdesiat centov/ spočívajúcej v náhrade za rozbité okno výkladu, pričom súčasne vyhlásil, že týmto sú nároky poškodeného v plnej výške uspokojené a inú náhradu škody od obvineného nežiada. 
V rámci uzavretého zmieru obvinený opätovne vyhlásil, že skutok, pre ktorý je trestne stíhaný spáchal, pričom toto vyhlásenie vykonal slobodne, vážne, zrozumiteľne a určito, svoje konanie oľutoval. Súčasne dňa uhradil poškodenému škodu vo výške 269,50,- € a na účet Okresnej prokuratúry Bratislava IV vložil sumu 200,- € na všeobecne prospešné účely - celú sumu tj. 100 % na peňažnú pomoc obetiam trestnej činnosti.  
Podľa § 220 ods.1 Tr.por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie ak obvinený:
a) vyhlási, že spáchal skutok, pre ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného  a jeho osobné a majetkové pomery považuje takýto spôsob rozhodnutia za dostačujúci. 
Obvinený je trestne stíhaný pre prečin poškodzovania cudzej veci podľa § 245 ods. 1 Tr. zák., za ktorý zákon dovoľuje uložiť trest odňatia slobody až na jeden rok, čím je splnená jedna zo zákonných podmienok uvedených v § 220 ods.1 Tr. por. 
Obvinený je študentom súkromnej spojenej školy XXXXX zo správy k jeho osobe vyplýva, že je pracujúci a ohľaduplný študent, ktorý dosahuje dobré výsledky vo všetkých predmetoch a má pozitívny v vzťah s učiteľmi a rovesníkmi.  V máji roku 2012  bude maturovať a následne by chcel študovať na vysokej škole.   Taktiež je veľmi aktívnym členom školskej komunity a na škole sa zúčastňuje mnohých projektov.
Zo správy ÚPSVaR Bratislava IV vypracovanej k jeho osobe vyplýva, že pochádza z neúplnej rodiny, po rozvode rodičov bol zverený do osobnej starostlivosti matky.   Obvinený je austrálsky občan žijúci s matkou t.č. na Slovensku, pričom v evidencii sociálnej kurately sa nachádza len v súvislosti so skutkom pre ktorý je stíhaný. 
Z odpisu registra trestov obvineného vyplýva, že doposiaľ nebol súdne trestaný, ani prejednávaný za priestupok.
Vyhodnotením skutkových okolností, vykonaného dokazovania ako i konania, ktorého výsledkom bolo uzatvorenie zmieru medzi obvineným a poškodenou spoločnosťou a taktiež osoby obvineného a jeho osobných pomerov som dospela k záveru, že schválenie zmieru a súčasné rozhodnutie o zastavení trestného stíhania obv. XXXXX je dostačujúce.
Obvinený pre tento postup splnil všetky zákonné podmienky. Slobodne, vážne a určito vyhlásil, že spáchal skutok, so zmierom súhlasil a na účet prokuratúry zložil sumu 200,- € na všeobecne prospešné účely. Rovnako splnomocnenec poškodenej spoločnosti so zmierom súhlasil, a škoda, ktorú si uplatnil bola obvineným uhradená.
Skutok, pre ktorý je obvinený trestne stíhaný, možno považovať za menej závažný, pričom  s poukazom na trestnú sadzbu, je postup podľa § 220 ods. 1 Tr. por. možný. Obvinený žil doposiaľ bezúhonným životom, pričom spáchanie uvedeného trestného činu možno považovať za exces v inak bezúhonnom živote obvineného.
Vzhľadom na všetky uvedené skutočnosti som rozhodla tak, ako je uvedené vo výrokovej časti tohto uznesenia a trestné stíhanie obvineného XXXXX som zastavila.
Poučenie:
Proti tomuto uzneseniu sťažnosť nie je prípustná. 

Mgr. Petra Vodová
prokurátorka